NOKจ่อใช้เงินเพิ่มทุน2.3พันลบ.ปรับโครงสร้างธุรกิจ ปักธงหยุดขาดทุนปีนี้-เทิร์นอะราวด์ปี63
NOKจ่อใช้เงินเพิ่มทุน2.3พันลบ.ปรับโครงสร้างธุรกิจ ตั้งเป้าหยุดขาดทุนปีนี้ พร้อมเทิร์นอะราวด์ปี 63
14 ก.พ. 2562

นายประเวช องอาจสิทธิกุล รักษาการประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า การเพิ่มทุนเสนอขายให้กับผู้ถือหุ้นเดิมครั้งที่ผ่านมา มีผู้ถือหุ้นแสดงความมั่นใจตอบรับการเพิ่มทุน 2,300,418,890 บาท ซึ่งจะทำให้นกแอร์เดินหน้าตามแผนปรับปรุงธุรกิจสร้างการเติบโตอย่างแข็งแกร่งและการแก้ไขปัญหาด้านสถานะทางการเงิน
โดย การเพิ่มทุนในครั้งนี้จะทำให้บริษัทมีเงินทุนหมุนเวียนในองค์กรเพียงพอในการดำเนินงาน และการขยายเส้นทางและเครือข่ายการบิน รวมทั้งปรับปรุงฝูงบิน ซึ่งบริษัทตั้งเป้าหมายจะหยุดการขาดทุนให้ได้ภายในปี 2562
“ธุรกิจสายการบินต้นทุนต่ำของไทยเป็นธุรกิจที่มีสภาวะการแข่งขันที่รุนแรงมากขึ้น นกแอร์ต้องเผชิญความท้าทายจากความผันผวนราคาน้ำมัน และการแข่งขันด้านราคาที่รุนแรงมากขึ้นเรื่อย ๆ ทำให้บริษัทมีผลการดำเนินงานขาดทุนในช่วง low season ที่ผ่านมา อย่างไรก็ตาม ภูมิภาคเอเชียยังคงมีอัตราการเติบโตของผู้เดินทางสูงกว่าภูมิภาคอื่น ๆ โดยในปี 2562 บริษัทจะขยายเส้นทางบินไปยังภูมิภาคเอเชียมากขึ้น ไปยังประเทศจีน อินเดีย และญี่ปุ่น มุ่งเน้นการปรับปรุงประสิทธิภาพการทำกำไรในแต่ละเส้นทางการบิน รวมถึงบริษัทวางแผนการบริหารลดต้นทุนให้มีประสิทธิภาพมากขึ้น” นายประเวช กล่าว
ขณะที่ NOK รายงานผลการขายหุ้นเพิ่มทุนครั้งล่าสุดว่า บริษัทได้เสนอขายหุ้นเพิ่มทุนให้กับผู้ถือหุ้นเดิม จำนวน 908,799,918 หุ้น เสนอขายให้แก่ผู้ถือหุ้นเดิมในอัตรา 2.5 หุ้นเดิมต่อ 1 หุ้นใหม่ ที่ราคาหุ้นละ 2.75 บาท ระหว่างวันที่ 31 ม.ค.-6 ก.พ.62 ปรากฎว่าสามารถขายหุ้นเพิ่มทุนได้จำนวน 836,515,960 หุ้น คงเหลือหุ้นเพิ่มทุนจำนวน 72,283,958 หุ้น
ทั้งนี้ บริษัทได้ดำเนินการจดทะเบียนเปลี่ยนแปลงทุนชำระแล้ว ต่อกรมพัฒนาธุรกิจการค้ากระทรวงพาณิชย์ โดยเปลี่ยนแปลงทุนชำระแล้วจากเดิม 2,271,999,796 บาท เป็น 3,108,515,756 บาท
ด้านบริษัท การบินไทย จำกัด (มหาชน) หรือ THAI ระบุว่า บริษัทซึ่งเป็นผู้ถือหุ้นใน NOK ได้รับสิทธิซื้อหุ้นเพิ่มทุนครั้งนี้จำนวน 198,156,288 หุ้น เป็นเงินจำนวน 544.93 ล้านบาท แต่บริษัทสละสิทธิในการซื้อหุ้นเพิ่มทุนดังกล่าว และภายหลังการขายหุ้นเพิ่มทุนของ NOK ทำให้บริษัทมีสัดส่วนการถือหุ้นใน NOK ลดลงจาก 21.8% เป็น 15.94% หรือลดลง 5.86%
 
 